Ráðherrar Danmerkur , Kanada og Íslands ræða norðurslóðamál . Gunnar Bragi Sveinsson utanríkisráðherra tók þátt í alþjóðlegri ráðstefnu um utanríkis - og öryggismál Halifax International Security Forum sem fram fer um helgina í Halifax í Kanada . Halifax International Security Forum leiðir saman 300 þátttakendur í umræðum um frið og öryggismál heimsins . Ráðstefnuna sækja meðal annars leiðtogar frá 50 löndum , fulltrúar friðar og mannúðasamtaka og meðlimir þjóðþinga . Utanríkisráðherra tók þátt í pallborðsumræðum um málefni norðurslóða , ásamt varnarmálaráðherrum Kanada og Danmörku . Voru ráðherrarnir sammála um að Norðurskautsráðið væri vel heppnað . Þar komi saman ólíkir hagsmunir og unnið sé með styrkleika hvers ríkis að sameiginlegum markmiðum . Þróun norðurslóða er að þeirra mati friðvænleg og hefur einkennst af nánu samstarfi á sviði öryggismála . Í umræðunum lagði utanríkisráðherra áherslu á gildi alþjóðalaga , einkum Hafréttarsamnings Sameinuðu þjóðanna , mikilvægi alþjóðasamstarfs og rannsóknasamvinnu fyrir friðsamlega og sjálfbæra þróun á norðurslóðum . Benti ráðherra á að stærstu áskoranirnar á svæðinu væru ekki tengdar hernaðarlegu öryggi heldur öryggi samfélaga og umhverfis . Norðurskautsráðið væri að styrkjast og að aðildarríki ráðsins hefðu nú þegar undirritað tvo þýðingamikla alþjóðasamninga um leit og björgun og viðbrögð við olíumengun í hafi . Gunnar Bragi sagði brýnt að efla enn frekar hagnýtt samstarf ríkjanna um umhverfisöryggi , uppbyggingu innviða og björgunarmál . Meðan á dvölinni stóð í Halifax átti utanríkisráðherra einnig fundi með útflutningsráði Nova Scotia fylkis og íslenskum og kanadískum aðilum úr viðskiptalífi Halifax .